b"\n_START_ARTICLE_\nDarius Rumeu i Freixa\n_START_SECTION_\nBiografia\n_START_PARAGRAPH_\nEstudi\xc3\xa0 dret, tot i que no es va arribar a llicenciar i treball\xc3\xa0 a les empreses de la fam\xc3\xadlia. El 1919 fou un dels fundadors de la Uni\xc3\xb3 Mon\xc3\xa0rquica Nacional amb el comte d'\xc3\x88gara, Manuel Rius i Rius, comte de F\xc3\xadgols, i Llu\xc3\xads Pons i Tusquet. Amb aquest partit el 1920 fou elegit regidor de l'Ajuntament de Barcelona. Durant la dictadura de Primo de Rivera el president de la Mancomunitat de Catalunya, el seu company de partit Alfons Sala i Argem\xc3\xad, comte d'\xc3\x88gara, el nomen\xc3\xa0 conseller de cultura._NEWLINE_Del 1924 al 1930 fou alcalde de Barcelona, i aprofit\xc3\xa0 el seu llarg mandat per a dur a terme grans obres d'urbanitzaci\xc3\xb3, com la perllongaci\xc3\xb3 de l'avinguda Diagonal fins a Esplugues de Llobregat. Tamb\xc3\xa9 va fer urbanitzar i edificar la pla\xc3\xa7a de Catalunya, i es cobr\xc3\xad el ferrocarril del carrer de Balmes, i tamb\xc3\xa9 va inaugurar la l\xc3\xadnia transversal del metro aix\xc3\xad com R\xc3\xa0dio Barcelona, considerada la primera emissora de r\xc3\xa0dio a Espanya, comen\xc3\xa7\xc3\xa0 la zona franca del port i s'inici\xc3\xa0 la primera campanya per a erradicar el barraquisme. Se'l considera un dels art\xc3\xadfex de l'Exposici\xc3\xb3 Internacional de Barcelona de 1929, per la qual ra\xc3\xb3 Alfons XIII el va nomenar grande d'Espanya. Don\xc3\xa0 nom al barri Bar\xc3\xb3 de Viver, edificat a la darreria de la d\xc3\xa8cada de 1920._NEWLINE_Despr\xc3\xa9s de la guerra civil espanyola ocup\xc3\xa0 nombrosos c\xc3\xa0rrecs econ\xc3\xb2mics. El 1944 fou president del Banco Hispano Colonial, president del consell dels Ferrocarrils de Catalunya i president del consell regional del Banco Central. Anys despr\xc3\xa9s tamb\xc3\xa9 fou vicepresident de la Compa\xc3\xb1\xc3\xada Espa\xc3\xb1ola de Petr\xc3\xb3leos. Durant la postguerra se'l consider\xc3\xa0 l\xc3\xadder dels mon\xc3\xa0rquics liberals catalans, i fou membre del consell privat del comte de Barcelona."